เบียร์ที่โชคร้ายสุดในโลก เบียร์ Corona
หากพูดถึงแบรนด์ที่โชคร้ายสุดในช่วงนี้ก็คงหนีไม่พ้น เบียร์ชื่อดังอย่าง Corona เพราะดันไปชื่อเหมือนกับไวรัสที่กำลังระบาดหนักในเวลานี้ 
11 เม.ย. 2563

เบียร์ที่โชคร้ายสุดในโลก เบียร์ Corona /โดย ลงทุนแมน
หากพูดถึงแบรนด์ที่โชคร้ายสุดในช่วงนี้ก็คงหนีไม่พ้น
เบียร์ชื่อดังอย่าง Corona
เพราะดันไปชื่อเหมือนกับไวรัสที่กำลังระบาดหนักในเวลานี้
อย่างไรก็ตาม เบียร์นี้อาจจะโชคดี เพราะมันถูกพูดถึงมากกว่าเดิม
ซึ่งเหมือนเป็นการประชาสัมพันธ์แบรนด์ไปในตัว
ทั้งในโลกโซเชียลและสำนักข่าวต่างๆ ที่คอยนำเสนอเรื่องราวของเบียร์แบรนด์นี้อยู่ตลอด 3 เดือนที่ผ่านมา
แล้วสถานการณ์ของเบียร์ Corona ตอนนี้เป็นอย่างไร 
ได้รับผลกระทบแค่ไหน?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ก่อนอื่นเรามารู้จักเบียร์ยี่ห้อนี้กันก่อน 
ถึงแม้ว่าจะมีชื่อ Corona เหมือนกัน
แต่ทั้งสองนั้นมีต้นกำเนิดที่แตกต่างกัน 
Coronavirus สายพันธุ์ใหม่นั้น ได้รับการยืนยันผู้ติดเชื้อครั้งแรกที่เมืองอู่ฮั่น ประเทศจีน 
ส่วนเบียร์ Corona นั้น เกิดขึ้นที่ประเทศ เม็กซิโก
Coronavirus สายพันธุ์ใหม่อาจมีอายุที่กลายพันธุ์มาได้ไม่นาน
แต่เบียร์ Corona นี้มีอายุยาวนานเกือบร้อยปี เพราะก่อตั้งขึ้นตั้งแต่ปี ค.ศ. 1925 
โดยบริษัทชื่อ Grupo Modelo
หลายคนอาจจะยังไม่คุ้นเคยกับชื่อนี้เท่าไรนัก
แต่อาจคุ้นขึ้นมาบ้างถ้าบอกว่า กิจการของ Grupo Modelo ได้ถูกขายให้กับ บริษัทเครื่องดื่มแอลกอฮอล์ที่ใหญ่ที่สุดในโลกอย่าง AB InBev
แต่ที่น่าสนใจก็คือ ถึงแม้บริษัทจะถูกขายไปให้กับ AB InBev แล้ว แต่สิทธิการจัดจำหน่ายเบียร์นี้ในสหรัฐอเมริกานั้น ยังอยู่ในมือของอีกบริษัทหนึ่งที่ชื่อว่า Constellation Brands ซึ่งบริษัทนี้ยังเป็นเจ้าของโรงงานผลิตเบียร์บางส่วนของ Grupo Modelo อีกด้วย
ซึ่งสหรัฐอเมริกาก็ถือเป็นตลาดที่ใหญ่ที่สุดของเบียร์ยี่ห้อนี้เลยทีเดียว
ในขณะเดียวกัน AB InBev ก็เป็นคนรับผิดชอบส่วนที่เหลือ คือกระจาย Corona ไปยังประเทศอื่นทั่วโลก
จากรายงานประจำปี ของทั้ง 2 บริษัทนั้นพบว่า
Corona นั้นถือเป็นเบียร์เม็กซิกันที่ขายดีที่สุดในโลก 
และยังมีการเติบโตอย่างมากในปีที่ผ่านมา ทั้งในยุโรป อย่างประเทศอังกฤษ 
หรือในแถบเอเชีย อีกด้วย
โดยในปี 2019 ที่ผ่านมานั้น Corona มียอดขายเพิ่มขึ้นสูงถึง 13% 
ซึ่งถือว่าสูงที่สุดเมื่อเทียบกับ Global Brands อื่นๆ
ในขณะที่ Constellation Brands เองก็มีผลงานดีไม่แพ้กัน 
โดยเบียร์นำเข้าที่ขายดีที่สุดของบริษัท ก็คือ Corona เช่นกัน
พอเป็นแบบนี้ ดูเหมือนกำลังเป็นขาขึ้นของ Corona เลยทีเดียว
แต่เรื่องวุ่นๆ ของแบรนด์นี้ก็เกิดขึ้น..
เพราะต้องมาเจอกับ ไวรัส ที่ดันมาชื่อเหมือนกัน
แล้วความที่ชื่อเหมือนกันนี้ กระทบจริงหรือไม่?
ก่อนอื่นต้องบอกก่อนว่า เครื่องดื่มแอลกอฮอล์ในตลาดโลกทั้งหมด ถึงแม้ว่าจะชื่อไม่เหมือนกันก็ได้รับผลกระทบอยู่จากการที่เศรษฐกิจซบเซาลง
หลายคนทั่วโลกก็อาจเลือกใช้จ่ายในสิ่งที่จำเป็นเท่านั้น จึงไม่ใช่เรื่องแปลกที่รายได้ ของเครื่องดื่มแอลกอฮอล์จะหายไปด้วย
แต่อย่างไรก็ตาม อ้างอิงจากสำนักข่าว CNN ได้ถามกลุ่มตัวอย่าง 737 คนว่า “คุณจะเลือกซื้อเบียร์ Corona ภายใต้สถานการณ์แบบนี้ไหม”
พบว่า 38% เลือกที่จะไม่ซื้อเบียร์แบรนด์ Corona ภายใต้สถานการณ์แบบนี้
แต่ก็คงตีความไม่ได้ว่า เรื่องแบบนี้จะเกิดขึ้นแบบถาวร เมื่อสถานการณ์นี้จบ คำตอบอาจเปลี่ยนไป
ส่วนข่าวระลอกต่อมา ก็คือ การปิดตัวของโรงงานเบียร์ในเม็กซิโก
แต่สาเหตุนั้นก็ไม่ใช่เพราะว่าชื่อเหมือน จะกระทบยอดขายแต่อย่างใด
แต่เป็นเพราะว่า รัฐบาลเม็กซิโกนั้นมีมาตรการที่เข้มงวดในการควบคุมการระบาด ทำให้มีคำสั่งปิด โรงงานสินค้าที่ไม่จำเป็น ถึงสิ้นเดือนเมษายนนี้
ส่วนทางบริษัท Constellation Brands ก็ได้ยืนยันว่ามีสต็อกพร้อมจำหน่ายไปอีก 70 วัน พร้อมยังบอกอีกด้วยว่า ยอดขายของ Corona ในช่วง 3 เดือนแรกนั้นยอดขาย Corona โตขึ้น 10%
และในช่วงสัปดาห์แรกของเดือนมีนาคมที่ผ่านมา ยอดขายก็โตขึ้น 24% เมื่อเทียบกับปีก่อน
นอกจากนี้ บริษัทก็ยังคาดว่า ปีนี้จะยังคงเป็นปีที่ดีของ Corona ต่อไป และยังสามารถเติบโตได้อีกในอนาคต
ก็ถือว่าในช่วงวิกฤติแบบนี้ Corona ก็ยังถือเป็นแบรนด์ที่ยังมีศักยภาพอยู่ 
แต่ก็ต้องติดตามต่อไปว่า ยอดขายของ Corona ในปีนี้จะเป็นอย่างไร
ชื่อนี้กระทบรายได้บริษัทมากน้อยแค่ไหน ในสิ้นปีนี้เราคงได้คำตอบอีกที
ปิดท้ายด้วยข้อมูลที่น่าสนใจ
รู้หรือไม่ คนทั่วโลกนิยมดื่ม Corona โดยการเสียบมะนาวหรือเลม่อนลงไปที่ปากขวด บางคนบอกว่าเพื่อดับกลิ่นและเพิ่มรสชาติ เนื่องจากขวดเบียร์ Corona นั้นค่อนข้างใส เมื่อโดนแสงจะทำให้เกิดกลิ่นเหม็น
แต่มีอีกทฤษฎีหนึ่งก็คือ ต้องยัดมะนาวลงไป เพราะกลัวแมลงจะตกลงไปในขวดนั่นเอง..
หมายเหตุ บทความนี้ต้องการนำเสนอข้อมูลบริษัทที่ดำเนินกิจการในต่างประเทศ และข้อเท็จจริงในมุมมองธุรกิจ ไม่ได้มีเจตนาหรือสนับสนุนให้ซื้อขายหรือดื่มเครื่องดื่มแอลกอฮอล์แต่อย่างใด
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References 
-
-
-
-
-
-
-